b'\n_START_ARTICLE_\nMarijan Lanosovi\xc4\x87\n_START_PARAGRAPH_\nMarijan Lanosovi\xc4\x87 (Orubica, 12. lipnja 1742. \xe2\x80\x93 Slavonski Brod, 25. studenog 1812.) je bio hrvatski knji\xc5\xbeevnik, gramati\xc4\x8dar i veliki pobornik uvo\xc4\x91enja slavonskog na\xc4\x8dina pisanja u Hrvatskoj. Pripadao je franjeva\xc4\x8dkom redu.\n_START_SECTION_\n\xc5\xbdivotopis\n_START_PARAGRAPH_\nRadio je kao profesor u osje\xc4\x8dkoj gimnaziji, bio je lektor filozofije i teologije u franjeva\xc4\x8dkim \xc5\xa1kolama. Godine 1804. postao je Vikarom franjeva\xc4\x8dke provincije. Osobito se istaknuo na podru\xc4\x8dju jezika i pravopisa. U drugoj polovici 18. stolje\xc4\x87a u hrvatskom jeziku vladala je velika \xc5\xa1arolikost. Pisalo se latinski, kajkavski i \xc5\xa1tokavsko-ikavski. Da bi se napravilo makar malo reda Josip II. u Be\xc4\x8du 1782. osniva komisiju za izradu "Ilirskog pravopisa i gramatike". Dok su jedni \xc4\x8dlanovi zastupali dalmatinski na\xc4\x8din Lanosovi\xc4\x87 se borio za slavonski na\xc4\x8din pisanja u \xc4\x8demu je i uspio. U \xc5\xbeelji da hrvatski jezik pribli\xc5\xbei Nijemcima Lanosovi\xc4\x87 je napisao pove\xc4\x87u gramatiku \xc5\xa1tokavskog narje\xc4\x8dja na njema\xc4\x8dkom jeziku pod nazivom "Neue Einleitung zur Slavonischen Sprache". Prvo izdanje tog djela iza\xc5\xa1lo je u Osijeku 1778. g., zatim 2. 1789. godine, a 3. izdanje je bilo u Budimu 1795. godine. Gramatici je priklju\xc4\x8dio i rje\xc4\x8dnik "Slavonisches W\xc3\xb6rterbuch"._NEWLINE_1776. godine je napisao "Uvod u latinskih ri\xc4\x8dih slaganje" a 1794. godine, kao religiozan pisac, objavio je i "Evan\xc4\x91elistar iliri\xc4\x8dki" u Budimu koji je proveo u duhu svog slavonskog narje\xc4\x8dja. Umro je 1812. godine u Slavonskom Brodu.'